pythainlp/thaigov-v2-corpus-22032023 huggingface dataset:
วันอังคารที่ 11 มกราคม 2565
ครม.อนุมัติ 9 โครงการของกทม. วงเงินรวม 18,158 ล้านบาท
ครม.อนุมัติ 9 โครงการของกทม. วงเงินรวม 18,158 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติโครงการของกรุงเทพมหานคร จำนวน 9 โครงการ วงเงินทั้งสิ้น 18,158 ล้านบาท ซึ่งเป็นโครงการที่จะต้องมีการก่อหนี้ผูกพันงบประมาณมากกว่าหนึ่งปีงบประมาณสำหรับรายการที่มีวงเงินตั้งแต่ 1,000 ล้านบาทขึ้นไป พร้อมอนุมัติให้กรุงเทพมหานครนำค่าใช้จ่ายในการดำเนินโครงการดังกล่าว ยื่นเป็นคำขอตั้งงบประมาณรายจ่ายประจำปีงบประมาณ 2566 ต่อสำนักงบประมาณต่อไป
สำหรับ 9 โครงการของกทม.ที่ ครม.อนุมัติในครั้งนี้ประกอบด้วย 1. โครงการก่อสร้างสะพานข้ามแม่น้ำเจ้าพระยาบริเวณแยกเกียกกายช่วงที่ 4 ก่อสร้างทางยกระดับและถนนฝั่งพระนครจากแยกสะพานแดง ถึงถนนกำแพงเพชร วงเงิน 1,100 ล้านบาท เป็นเงินงบประมาณ และเงินนอกงบประมาณอย่างละ 550 ล้านบาท
2.โครงการก่อสร้างสะพานข้ามแม่น้ำเจ้าพระยา บริเวณแยกเกียกกาย ช่วงที่ 5 ก่อสร้างทางยกระดับและถนนฝั่งพระนครจากถนนกำแพงเพชรถึงถนนพหลโยธิน วงเงิน 1,025 ล้านบาท เป็นเงินงบประมาณและเงินนอกงบประมาณอย่างละ 512.5 ล้านบาท
3.โครงการก่อสร้างอุโมงค์ระบายน้ำคลองพระยาราชมนตรี จากคลองภาษีเจริญถึงคลองสนามชัย วงเงิน 6,000 ล้านบาท เป็นเงินงบประมาณและเงินนอกงบประมาณอย่างละ 3,000 ล้านบาท
4.โครงการก่อสร้างเขื่อนคอนกรีตเสริมเหล็กสมอยึดด้านหลังคลองบางไผ่ จากบริเวณคลองพระยาราชมนตรีถึงบริเวณสุดเขตกทม.วงเงิน 1,028.30 ล้านบาท เป็นเงินงบประมาณทั้งหมด
5.โครงการก่อสร้างเขื่อนคอนกรีตเสริมเหล็กพร้อมระบบรวบรวมน้ำเสียคลองแสนแสบ จากบริเวณประตูระบายน้ำมีนบุรีถึงบริเวณประตูระบายน้ำหนองจอก วงเงิน 1,799.90 ล้านบาท เป็นเงินงบประมาณทั้งหมด
6.โครงการก่อสร้างเขื่อนคอนกรีตเสริมเหล็กคลองบางนาจากคลองเคล็ดถึงบริเวณแม่น้ำเจ้าพระยาช่วงที่ 1 จากคลองเคล็ดถึงคลองหลอด 2 วงเงิน 1,081.50 ล้านบาท เป็นเงินงบประมาณ และเงินนอกงบประมาณอย่างละ 540.75 ล้านบาท
7.โครงการก่อสร้างส่วนต่อขยายอุโมงค์ระบายน้ำใต้คลองบางซื่อ จากถนนรัชดาภิเษกถึงคลองลาดพร้าว วงเงิน 1,700 ล้านบาท เป็นเงินงบประมาณ และเงินนอกงบประมาณอย่างละ 850 ล้านบาท
8.โครงการบำบัดน้ำเสียมีนบุรี ระยะที่ 2 วงเงิน 2,902 ล้านบาท เป็นเงินงบประมาณ และเงินนอกงบประมาณ อย่างละ 1,451 ล้านบาท และ
9. โครงการป้องกันและแก้ไขปัญหาการกัดเซาะชายฝั่งทะเลบางขุนเทียน กรุงเทพมหานครและศูนย์สำรวจและเฝ้าระวังชายฝั่ง วงเงิน 1,522 ล้านบาท เป็นเงินงบประมาณ และเงินนอกงบประมาณอย่างละ 761 ล้านบาท
.............................
วันพุธที่ 13 กรกฎาคม 2565
รมว.สุชาติ ปลุกอาชีพนวดสปาหินร้อนเน้นบริการแบบ Delivery
รมว.สุชาติ เผยขณะนี้สถานการณ์การท่องเที่ยวกำลังจะกลับมาคึกคัก จึงสั่งให้กรมพัฒนาฝีมือแรงงานพัฒนาแรงงานด้านนวด สปาหินร้อน เน้นให้บริการแบบ Delivery ในจังหวัดท่องเที่ยว เพื่อสร้างงาน สร้างอาชีพอิสระ อาชีพเสริม เพิ่มรายได้อย่างยั่งยืน
วันอังคารที่ 19 ตุลาคม 2564
พม. เร่งสำรวจคนพิการติดเตียงและตกหล่น ให้เข้าถึงสิทธิสวัสดิการอย่างเท่าเทียม เพื่อน้อมรำลึกในพระมหากรุณาธิคุณ “สมเด็จย่า” และวันสังคมสงเคราะห์แห่งชาติ
พม. เร่งสำรวจคนพิการติดเตียงและตกหล่น ให้เข้าถึงสิทธิสวัสดิการอย่างเท่าเทียม เพื่อน้อมรำลึกในพระมหากรุณาธิคุณ “สมเด็จย่า” และวันสังคมสงเคราะห์แห่งชาติ
วันนี้ (19 ต.ต. 64) เวลา 10.00 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า กระทรวงการพัฒนาสังคมและความมั่นคงของมนุษย์ (พม.) ได้ดำเนินการจัดทำ “กิจกรรมสำรวจคนพิการติดเตียงและตกหล่น ให้เข้าถึงสิทธิสวัสดิการอย่างเท่าเทียม เพื่อรำลึกถึงพระมหากรุณาธิคุณของสมเด็จพระศรีนครินทราบรมราชชนนี" ในวโรกาสวันคล้ายวันพระราชสมภพของสมเด็จพระศรีนครินทราบรมราชชนนี และวันสังคมสงเคราะห์แห่งชาติ ในวันที่ 21 ตุลาคม ของทุกปี
นางพัชรี กล่าวต่อไปว่า ปัจจุบัน จำนวนคนพิการที่ขึ้นทะเบียนคนพิการกับกรมส่งเสริมและพัฒนาคุณภาพชีวิตคนพิการ กระทรวง พม. (ข้อมูล ณ วันที่ 30 ก.ย. 64) มีจำนวน 2,094,210 คน หรือร้อยละ 3.09 ทั้งนี้ อาจมีคนพิการจำนวนหนึ่งที่ยังตกหล่นและเข้าไม่ถึงการขึ้นทะเบียนคนพิการ เนื่องจากความยากลำบากในการเดินทางหรือเข้าไม่ถึงข้อมูลข่าวสาร ซึ่งสอดคล้องกับข้อมูลของกรมอนามัย กระทรวงสาธารณสุข ที่พบว่า ประเทศไทยมีผู้ป่วยติดเตียงทั่วประเทศ จำนวนกว่า 200,000 คน ซึ่งส่งผลให้กลุ่มคนเหล่านี้ที่เป็นคนพิการไม่สามารถได้รับสิทธิสวัสดิการจากรัฐได้อย่างทั่วถึง ดังนั้น กระทรวง พม. ได้เล็งเห็นความสำคัญในการส่งเสริมการเข้าถึงสิทธิ สวัสดิการของคนพิการอย่างเท่าเทียมและเป็นธรรม จึงได้จัด “กิจกรรมสำรวจคนพิการติดเตียงและตกหล่น เพื่อการเข้าถึงสิทธิสวัสดิการอย่างเท่าเทียม” โดยมีวัตถุประสงค์เพื่อเป็นกิจกรรมรำลึกถึงพระมหากรุณาธิคุณของสมเด็จพระศรีนครินทราบรมราชชนนี และวันสังคมสงเคราะห์แห่งชาติ รวมทั้งส่งเสริมให้คนพิการสามารถเข้าถึงสิทธิและสวัสดิการอย่างทั่วถึงและเท่าเทียม โดยดำเนินการสำรวจข้อมูลคนพิการติดเตียงผ่านระบบออนไลน์
นางพัชรี กล่าวเพิ่มเติมว่า สำหรับการสำรวจดังกล่าว กระทรวง พม. จะรวบรวมและจัดทำเป็นฐานข้อมูล เพื่อประสานส่งต่อให้อาสาสมัครพัฒนาสังคมและความมั่นคงของมนุษย์ (อพม.) ซึ่งเป็นเครือข่ายสำคัญของกระทรวง พม. ในการลงพื้นที่เพื่อสอบถาม และดำเนินการให้ความช่วยเหลือในด้านสิทธิและสวัสดิการต่อไป ทั้งนี้ โครงการดังกล่าว ได้เริ่มดำเนินการตั้งแต่บัดนี้เป็นต้นไป จนถึงวันที่ 31 ธันวาคม 2564 โดยคนพิการและผู้ดูแลคนพิการสามารถกรอกแบบฟอร์มตาม QR Code หรือทางเว็บไซต์ของกรมส่งเสริมและพัฒนาคุณภาพชีวิตคนพิการ (พก.) ได้ที่ www.dep.go.th
วันอาทิตย์ที่ 25 กรกฎาคม 2564
กสร. รุกสนองนโยบายรมต.เฮ้ง จับมือภาคเอกชน นำทีมช่วยเหลือคนงานก่อสร้างสู้โควิด
รมว.แรงงาน ห่วงใยคนงานแคมป์ก่อสร้าง มอบหมายรองอธิบดี กรมสวัสดิการและคุ้มครองแรงงาน ผนึกกำลังภาคีเครือข่ายภาคเอกชน ลงพื้นที่มอบอาหารและสิ่งของอุปโภคอย่างต่อเนื่อง ในกิจกรรม “ปันน้ำใจ สู้ภัยโควิด-19”
นายวรรณรัตน์ ศรีสุขใส รองอธิบดีกรมสวัสดิการและคุ้มครองแรงงาน กล่าวว่า นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้กรมสวัสดิการและคุ้มครองแรงงาน ร่วมกับภาคีเครือข่ายภาคเอกชน ได้แก่ บริษัท โอสถ สภา จำกัด (มหาชน) ภัตตาคารเล่งหงษ์ สาขาเลียบทางด่วนรามอินทราชมรมชาวชะอวดกรุงเทพมหานคร บริษัท เอกชัย ดีสทริบิวชั่น ซิสเทม จำกัด มูลนิธิอาชีวเวชศาสตร์ไทยชมรมเครือข่ายความปลอดภัยในการทำงานพระนครและบริษัท เพอร์เฟคเซฟตี้เทรนนิ่ง แอนด์ คอนซัลติ้งจำกัดลงพื้นที่มอบอาหาร น้ำดื่ม เครื่องดื่มM-150และสิ่งของเครื่องใช้จำเป็น จำนวน200ชุด แก่ผู้ใช้แรงงานรวมถึงผู้ติดตามซึ่งต้องกักตัวตามนโยบายป้องกันการแพร่ระบาดของโรคติดเชื้อไวรัสโควิด-19ในกิจกรรมปันน้ำใจ สู้ภัยโควิด-19ที่แคมป์คนงานก่อสร้างย่านลาดพร้าว จำนวน3แห่ง ได้แก่ แคมป์คนงานโครงการบ้านพักอาศัยTHERLADPRAO 93ของบริษัท วิจิตราดิเวลลอปเม้นท์ จำกัดจำนวน100คน แคมป์คนงานโครงการก่อสร้างสถานีบริการน้ำมัน ของบริษัท ปรีติมุตวิศวการจำกัด จำนวน34คนและแคมป์คนงานโครงการบ้านจัดสรร ของบริษัท ซี-แซนด์ คอนสตรัคชั่น จำกัด จำนวน34คน เพื่อเป็นการช่วยเหลือผู้ใช้แรงงานให้มีคุณภาพชีวิตที่ดีและช่วยแบ่งเบาภาระค่าใช้จ่ายให้แก่ผู้ใช้แรงงานตลอดระยะเวลาที่ได้ให้ความร่วมมือในการปฏิบัติตามมาตรการของภาครัฐ
รองอธิบดี กสร.กล่าวเพิ่มเติมว่า กระทรวงแรงงาน โดยท่านสุชาติ ชมกลิ่น รัฐมนตรีว่าการกระทรวงแรงงาน ขอฝากความห่วงใยมายังพี่น้องผู้แรงงานและครอบครัว ให้รักษาสุขภาพ และปฏิบัติตามมาตรการป้องกันโรคโควิด-19หรือD-M-H-T-Tอย่างเคร่งครัด เนื่องจากสถานการณ์การแพร่ระบาดยังมีแนวโน้มสูงขึ้น อีกทั้งขอขอบคุณทุกภาคส่วนที่บูรณาการความร่วมมือกับกระทรวงแรงงานในการทำงานเพื่อประชาชนภายใต้ภาวะวิกฤตเช่นนี้ และขอให้พี่น้องผู้ใช้แรงงานมั่นใจว่า กระทรวงแรงงานจะไม่ทอดทิ้งพี่น้องผู้ใช้แรงงานและจะติดตามให้ความช่วยเหลืออย่างดีที่สุด จนกว่าจะผ่านพ้นวิกฤตครั้งนี้ไปด้วยกัน
วันพฤหัสบดีที่ 5 สิงหาคม 2564
วธ.จัดนิทรรศการและกิจกรรมในรูปแบบออนไลน์“เมืองสร้างสรรค์แห่งอาเซียน : ASEAN Creative Cities” ในโอกาสครบรอบ 54 ปีก่อตั้งสมาคมอาเซียน ระหว่างวันที่ 8 ส.ค. – 31 ธ.ค.นี้
วธ.จัดนิทรรศการและกิจกรรมในรูปแบบออนไลน์“เมืองสร้างสรรค์แห่งอาเซียน : ASEAN Creative Cities” ในโอกาสครบรอบ 54 ปีก่อตั้งสมาคมอาเซียน ระหว่างวันที่ 8 ส.ค. – 31 ธ.ค.นี้
วธ.จัดนิทรรศการและกิจกรรมในรูปแบบออนไลน์“เมืองสร้างสรรค์แห่งอาเซียน : ASEAN Creative Cities” ในโอกาสครบรอบ 54 ปีก่อตั้งสมาคมอาเซียน ระหว่างวันที่ 8 ส.ค. – 31 ธ.ค.นี้ รับชมผ่านเฟซบุ๊กเพจศูนย์วัฒนธรรมอาเซียน
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า รัฐบาลและกระทรวงวัฒนธรรม (วธ.) มีนโยบายในการสร้างบทบาทของประเทศไทยในเวทีอาเซียนและประชาคมโลก โดยใช้มิติทางวัฒนธรรมเสริมสร้างความสัมพันธ์ระหว่างประเทศโดยเฉพาะกลุ่มประเทศสมาชิกอาเซียนที่มีศิลปวัฒนธรรมและประเพณีที่คล้ายคลึงกัน ตลอดจนมีความสัมพันธ์และความร่วมมือด้านต่างๆ ระหว่างกันมายาวนานถึงปัจจุบันเป็นเวลา 54 ปี นับจากวันก่อตั้งสมาคมประชาชาติเอเชียตะวันออกเฉียงใต้ หรืออาเซียน เมื่อวันที่ 8 สิงหาคม 2510 และเนื่องในวาระครบรอบ 6 ปี การก่อตั้งศูนย์วัฒนธรรมอาเซียน รวมทั้งเพื่อเฉลิมฉลองการที่องค์การสหประชาชาติประกาศให้ปี พ.ศ. 2564 เป็น“ปีสากลแห่งเศรษฐกิจสร้างสรรค์เพื่อการพัฒนาที่ยั่งยืน” ดังนั้น วธ.โดยศูนย์วัฒนธรรมอาเซียนจัดนิทรรศการและกิจกรรมภายใต้แนวคิด “เมืองสร้างสรรค์แห่งอาเซียน : ASEAN Creative Cities”เพื่อเผยแพร่องค์ความรู้เรื่องเมืองสร้างสรรค์ภายใต้เครือข่ายเมืองสร้างสรรค์ของยูเนสโก (UNESCO Creative Cities Network) และสนับสนุนการขับเคลื่อนเมืองสร้างสรรค์ทั้งในประเทศไทยและภูมิภาคอาเซียน เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) จึงได้จัดนิทรรศการและกิจกรรมขึ้นในรูปแบบออนไลน์ ระหว่างวันที่ 8 สิงหาคม – 31 ธันวาคม 2564 ณ ศูนย์วัฒนธรรมอาเซียน อาคารหอศิลป์ร่วมสมัยราชดำเนิน กรุงเทพฯ
รัฐมนตรีว่าการกระทรวงวัฒนธรรม กล่าวอีกว่า สำหรับนิทรรศการและกิจกรรมดังกล่าวมีกำหนดเปิดอย่างเป็นทางการในวันที่ 8 สิงหาคม ๒๕๖๔ ตั้งแต่เวลา 13.30 น.ผ่าน Facebook Fanpage ศูนย์วัฒนธรรมอาเซียน โดยมีกิจกรรมประกอบด้วยการแสดง การบรรยายและเสวนา“เส้นทางสู่เมืองสร้างสรรค์” พร้อมแจกของที่ระลึกให้แก่ผู้ชมที่เข้าร่วม Facebook Live รวมทั้งนำชมนิทรรศการ“เมืองสร้างสรรค์แห่งอาเซียน: ASEAN Creative Cities” ที่มีเนื้อหาเผยแพร่คุณค่าความสำคัญของเมืองที่ได้รับการคัดเลือกจากยูเนสโกให้เป็นเมืองสร้างสรรค์ในภูมิภาคอาเซียนทั้ง 11 เมือง รวมถึงเพื่อเป็นแบบอย่างและการสร้างแรงบันดาลใจให้แก่ เมืองที่มีศักยภาพในการพัฒนาเป็นเมืองสร้างสรรค์ต่อไปในอนาคต โดยนำเสนอผ่านเทคโนโลยีอินเตอร์แอคทีฟ และสื่อมัลติมีเดียที่ทันสมัย เข้าใจง่าย เหมาะสมกับทุกเพศทุกวัย เช่น การดาวน์โหลดข้อมูลองค์ความรู้ผ่านการสแกน QR Code การจัดมุมถ่ายภาพสำหรับการประชาสัมพันธ์ลงสื่อสังคมออนไลน์ และการจัดทำนิทรรศการเสมือนจริง (Virtual Exhibition)
นอกจากนี้ มีการบรรยายให้ความรู้และการสาธิตทางวัฒนธรรม จากผู้แทนเมืองสร้างสรรค์ทั้ง 4 เมืองในประเทศไทย ได้แก่ ภูเก็ต (สาขาอาหาร) เชียงใหม่ (สาขาหัตถกรรมพื้นบ้าน) สุโขทัย (สาขาหัตถกรรมพื้นบ้าน) และกรุงเทพ (สาขาออกแบบ) จำนวน 2 ครั้ง ระหว่างวันที่ 11– 12 กันยายน 2564 และระหว่างวันที่ 27 – 28 พฤศจิกายน ๒๕๖๔ ซึ่งผู้ที่สนใจสามารถเข้าชมนิทรรศการและร่วมกิจกรรมได้จากทุกที่โดยจะมีการถ่ายทอดสดผ่านช่องทาง Facebook Fanpage ศูนย์วัฒนธรรมอาเซียน
วันอาทิตย์ที่ 26 มิถุนายน 2565
โฆษกรัฐบาลเผย นายกฯ แนะประชาชนอย่าวิตกกังวลเชื้อโควิด-19 สายพันธุ์โอมิครอน BA.4/BA.5 สธ. ติดตามสถานการณ์อย่างใกล้ชิด ย้ำไทยมีระบบเฝ้าระวังผู้ป่วยหนักและสายพันธุ์ย่อยต่อเนื่อง
โฆษกรัฐบาลเผย นายกฯ แนะประชาชนอย่าวิตกกังวลเชื้อโควิด-19 สายพันธุ์โอมิครอน BA.4/BA.5 สธ. ติดตามสถานการณ์อย่างใกล้ชิด ย้ำไทยมีระบบเฝ้าระวังผู้ป่วยหนักและสายพันธุ์ย่อยต่อเนื่อง
วันนี้ (26 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมขอประชาชนอย่าตื่นตระหนกการกลายพันธ์ของไวรัสโควิด-19 สาธารณสุขได้ติดตามเชื้อโควิด-19 สายพันธุ์โอมิครอน BA.4/BA.5 อย่างใกล้ชิด แม้องค์การอนามัยโลกจะจัดให้เป็นสายพันธุ์ที่น่ากังวลและต้องเฝ้าระวัง (VOC lineages under monitoring :VOC-LUM) เนื่องจากมีความสามารถในการแพร่เชื้อเพิ่มขึ้น หลบภูมิคุ้มกันได้มากขึ้น แต่ยังไม่มีหลักฐานเพียงพอว่ามีความรุนแรงมากขึ้น ซึ่งกระทรวงสาธารณสุขของประเทศไทยจัดระบบเฝ้าระวังผู้ป่วยหนักและสายพันธุ์ย่อยต่อเนื่อง รวมทั้งเน้นฉีดวัคซีนเข็มกระตุ้น เพื่อช่วยเพิ่มภูมิคุ้มกัน ลดโอกาสการติดเชื้อ ป้องกันอาการรุนแรงและเสียชีวิต ขณะเดียวกันก็ขอให้ประชาชนปฏิบัติตนตามข้อแนะนำด้านสุขอนามัยต่อไป
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 2,378 ราย จำแนกเป็น ผู้ติดเชื้อในประเทศ 2,376 ราย และผู้ป่วยมาจากต่างประเทศ 2 ราย ผู้เสียชีวิต 17 ราย ผู้ที่กำลังรักษาตัว 23,313 ราย และมียอดผู้ที่หายป่วยกลับบ้านแล้ว 1,834 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,290,720 ราย จำนวนผู้ที่หายป่วยสะสมจำนวน 2,291,756 ราย จำนวนผู้ป่วยปอดอักเสบรักษาตัวอยู่ในโรงพยาบาล 601 ราย
วันอาทิตย์ที่ 28 พฤศจิกายน 2564
ธอส.เตือนประชาชน SMS ให้กู้จาก "GBH" ไม่เกี่ยวข้องกับธนาคาร
ธอส. เตือนประชาชนกรณีที่มีผู้ส่งข้อความ SMS โดยใช้ชื่อผู้ส่งว่า "GBH" ระบุว่า "คุณสามารถกู้ได้ 3600,000 จากทางเรา" พร้อมแนบลิงค์ ซึ่งอาจทำให้ประชาชนเกิดความเข้าใจผิดเนื่องชื่อผู้ส่งใกล้เคียงกับ SMS จาก ธอส.ที่ใช้ชื่อว่า "GHBank" หรือ GHBSmart"
ธนาคารอาคารสงเคราะห์ (ธอส.) เตือนประชาชนกรณีที่มีผู้ส่งข้อความ SMS โดยใช้ชื่อผู้ส่งว่า "GBH" ระบุว่า "คุณสามารถกู้ได้ 3600,000 จากทางเรา" พร้อมแนบลิงค์ ซึ่งอาจทำให้ประชาชนเกิดความเข้าใจผิดเนื่องชื่อผู้ส่งใกล้เคียงกับ SMS จาก ธอส.ที่ใช้ชื่อว่า "GHBank" หรือ GHBSmart" โดย ธอส. ขอยืนยันว่าข้อความ SMS จาก "GBH" ไม่มีส่วนเกี่ยวข้องกับ ธอส. ซึ่งปัจจุบันธนาคาร ไม่มีนโยบายส่ง SMS เพื่อแจ้งวงเงินให้กู้หรือเชิญให้ประชาชนทั่วไปกู้แต่อย่างใด
ทั้งนี้ หากลูกค้าประชาชนได้รับ SMS ในลักษณะเดียวกันนี้ ขอความร่วมมือไม่ส่งต่อหรือแชร์ข้อมูล เพื่อป้องกันไม่ให้เกิดความสับสน สอบถามรายละเอียด หรือ ติดต่อข้อมูลข่าวสารของธนาคารเพิ่มเติมได้ที่ www.ghbank.co.th หรือ ศูนย์ลูกค้าสัมพันธ์(Call Center) โทร 0-2645-9000 และ Facebook Fanpage ธนาคารอาคารสงเคราะห์
วันจันทร์ที่ 22 พฤศจิกายน 2564
ยกเว้นค่าธรรมเนียมต่อใบอนุญาตธุรกิจนำเที่ยว-มัคคุเทศก์
วันอาทิตย์ที่ 21 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลช่วยเหลือธุรกิจนำเที่ยวและมัคคุเทศก์ โดยอนุมัติหลักการร่างกฎกระทรวงยกเว้นค่าธรรมเนียมการต่ออายุใบอนุญาตประกอบธุรกิจนำเที่ยวและใบอนุญาตเป็นมัคคุเทศก์ ซึ่งเป็นการกำหนดให้ยกเว้นค่าธรรมเนียมในการต่ออายุใบอนุญาตประกอบธุรกิจนำเที่ยว ครั้งละ 2,000 บาท การต่ออายุใบอนุญาตประกอบธุรกิจนำเที่ยวสาขา ครั้งละ 1,000 บาท เป็นเวลา 2 ปี และยกเว้นค่าธรรมเนียมการต่อใบอนุญาตเป็นมัคคุเทศก์ ครั้งละ 200 บาท เป็นเวลา 5 ปี นับแต่วันที่ร่างกฎกระทรวงฉบับนี้ใช้บังคับ เพื่อบรรเทาภาระผู้ประกอบการธุรกิจนำเที่ยวและมัคคุเทศก์ในระยะเร่งด่วน จากผลกระทบของสถานการณ์การการแพร่ระบาดของโรคโควิด-19 ที่ส่งผลให้การท่องเที่ยวหยุดชะงักมาเป็นเวลานาน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 30 เมษายน 2565
นายกฯ ติดตามความคืบหน้าหลังหารือภาคเอกชนสหรัฐฯ ย้ำไทยให้ความสำคัญกับการลงทุนของภาคเอกชนต่างประเทศ
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ติดตามความก้าวหน้าภายหลังการหารือกับ คณะนักธุรกิจจากสภาธุรกิจสหรัฐฯ - อาเซียน (U.S. - ASEAN Business Council: USABC) 49 บริษัท เมื่อวันที่ 29 พ.ย. 64 ที่ผ่านมา ซึ่งถือเป็นคณะใหญ่ที่สุดในประวัติศาสตร์ โดยย้ำว่า รัฐบาลให้ความสำคัญกับการมีส่วนร่วมของภาคส่วนต่าง ๆ ในการขับเคลื่อนเศรษฐกิจ ซึ่งการลงทุนของภาคเอกชนต่างประเทศถือเป็นส่วนสำคัญ และเป็นแรงขับเคลื่อนเศรษฐกิจไทยให้ขยายตัว ท่ามกลางสถานการณ์ที่โลกกำลังเผชิญกับความท้าทาย
.
นายกรัฐมนตรีได้ชี้แจงนโยบายของรัฐบาลที่มีความพร้อมของปัจจัยพื้นฐานที่เอื้อต่อการลงทุน ซึ่งการที่มีหลายบริษัทที่เข้าร่วมหารือเป็นครั้งแรก สะท้อนว่าไทยอยู่ในเรดาร์ของนักลงทุน ต่างชาติเห็นถึงศักยภาพทางเศรษฐกิจของไทย ซึ่งจะเป็นประโยชน์ต่อการเจริญเติบโตทางเศรษฐกิจอย่างยั่งยืน โดยเฉพาะภายหลังสถานการณ์โรคโควิด-19 พร้อมขอบคุณทุกภาคส่วนที่ร่วมกันทำงาน และขอให้เชื่อมั่นว่าไทยให้ความสำคัญกับเศรษฐกิจ - การลงทุนระหว่างประเทศ เพื่อการพัฒนาแห่งอนาคตที่เปิดกว้าง เชื่อมโยง สมดุล และยั่งยืน
.
อ่านเพิ่มเติม คลิกhttps://www.thaigov.go.th/news/contents/details/54052
#ไทยคู่ฟ้า#ร่วมต้านโควิด19
-------------------
วันพุธที่ 27 เมษายน 2565
“อลงกรณ์” ยืนยันด่านโมฮ่านเปิดนำเข้าทุเรียนไทยปกติ ไม่ได้ปิดตามที่สื่อเสนอข่าวขอความร่วมมือเช็คข้อมูลก่อนออกข่าวหรือแชร์ต่อเพราะกระทบราคาทุเรียน
“อลงกรณ์” ยืนยันด่านโมฮ่านเปิดนำเข้าทุเรียนไทยปกติ ไม่ได้ปิดตามที่สื่อเสนอข่าวขอความร่วมมือเช็คข้อมูลก่อนออกข่าวหรือแชร์ต่อเพราะกระทบราคาทุเรียน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ และประธานคณะทำงานแก้ไขปัญหาผลไม้ล่วงหน้าในคณะกรรมการพัฒนาและบริหารจัดการผลไม้ (Fruit Board) แถลงวันนี้ (27 เม.ย.) ว่า ตามที่มีสื่อมวลชนบางส่วนเสนอข่าวว่า จีนปิดด่านโมฮ่านระงับการนำเข้าทุเรียนและผลไม้ของไทยนั้น ขอชี้แจงว่า ด่านโมฮ่านยังเปิดทำการเป็นปกติในการนำเข้าทุเรียนและผลไม้ของไทย และขอความร่วมมือสื่อมวลชนได้ตรวจสอบข้อมูลก่อนการเสนอข่าวสารที่ไม่เป็นความจริงโดยเฉพาะมีการแชร์ต่อในโซเชียลมีเดีย เนื่องจากข่าวสารดังกล่าวกระทบต่อราคาทุเรียนและผลไม้อื่นๆ
“มีบางส่วนโยงไปถึงประเด็นการเมืองระหว่างประเทศในทำนองว่า จีนกีดกันผลไม้ไทย ซึ่งขอชี้แจงว่า จีนกับไทยมีความสัมพันธ์ที่ดีต่อกันช่วยซื้อทุเรียนและผลไม้ไทยในยามที่เกิดวิกฤติโควิด19 ระบาดรุนแรงก็ยังนำเข้าผลไม้จากไทยร่วม 2 แสนล้านบาท โดยเฉพาะทุเรียนนำเข้าเกิน 1 แสนล้านบาท ในปีที่ผ่านมา ปีนี้ก็ยังอุดหนุนนำเข้าทุเรียนและผลไม้ไทยเช่นเดิมทั้งที่ตัวเองลำบากเกิดการระบาดของโควิด19 ระลอกใหม่ และยังช่วยสนับสนุนให้ไทยส่งออกทุเรียนและผลไม้โดยใช้เส้นทางรถไฟสายจีน-ลาว ได้สำเร็จเป็นครั้งแรกเมื่อ 24 เมษายนที่ผ่านมาเป็นการขนส่งทุเรียนเต็มขบวนรถไฟ 27 ตู้คอนเทนเนอร์ จำนวน 500 ตันจากจันทบุรีถึงแผ่นดินใหญ่จีนโดยผ่านด่านโมฮ่าน“ นายอลงกรณ์ กล่าว
วันพฤหัสบดีที่ 28 ตุลาคม 2564
รมช.ประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจเยี่ยมท่าเรือพาณิชย์เชียงแสน
รมช.ประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจเยี่ยมท่าเรือพาณิชย์เชียงแสน อำเภอเชียงแสน จังหวัดเชียงราย พร้อมร่วมหารือกับองค์การสะพานปลา และการท่าเรือแห่งประเทศไทย และหน่วยงานที่เกี่ยวข้อง ถึงแนวทางการพัฒนา และความเป็นไปได
รมช.ประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจเยี่ยมท่าเรือพาณิชย์เชียงแสน อำเภอเชียงแสน จังหวัดเชียงราย พร้อมร่วมหารือกับองค์การสะพานปลา และการท่าเรือแห่งประเทศไทย และหน่วยงานที่เกี่ยวข้อง ถึงแนวทางการพัฒนา และความเป็นไปได้ในการจัดตั้งศูนย์กระจายสินค้าสัตว์น้ำ และสินค้าทางการการเกษตร (ท่าบก) โดยมีนายปรีดา ยังสุขสถาพร ผู้อำนวยการองค์การสะพานปลา เรือโท ดอกเตอร์ ชำนาญ ไชยฤทธิ์ รองผู้อำนวยการการท่าเรือแห่งประเทศไทย สายบริหารสินทรัพย์และพัฒนาธุรกิจ รวมถึงหัวหน้าส่วนราชการในพื้นที่ หน่วยงานที่เกี่ยวข้อง เข้าร่วม
"ภายใต้การดูแลภาคเกษตรของกระทรวงเกษตรและสหกรณ์ มีสินค้าเกษตรทุกรูปแบบเป็นจำนวนมาก แต่ยังมีตลาดอยู่น้อย ในฐานะที่ตนกำกับดูแลองค์การสะพานปลาจึงได้มอบนโยบายให้เข้ามามีบทบาทสำคัญ ในการหาตลาดให้กับเกษตรกรที่ประกอบอาชีพทำประมงก่อน โดยครั้งนี้กระทรวงเกษตรฯ จะส่งเสริมสินค้าทุกประเภท ไม่ใช่เฉพาะสัตว์น้ำ ที่เราสามารถผลิตได้ในประเทศ เพื่อจะส่งออกโดยการขนส่งทางเรือ โดยใช้กลยุทธ์ เมื่อเรือสินค้านำสินค้าเข้ามาส่ง เราจะไม่ให้กลับไปเป็นเรือเปล่า แต่ต้องให้นำสินค้าของประเทศไทยกลับไปด้วย โดยตอนนี้องค์การสะพานปลากำลังหารือกับการท่าเรือแห่งประเทศไทย โดยจะเริ่มนำร่องสินค้าสัตว์น้ำเป็นประเภทแรกซึ่งหากเป็นไปตามที่คาดการณ์ จะมีการสร้างคลังสินค้าบริเวณใกล้ท่าเรือพาณิชย์เชียงแสนเป็นที่แรก มีการสร้างห้องเย็นเพื่อเก็บสินค้า หากมีความต้องการสินค้าก็จะทำให้สามารถขนส่งขึ้นเรือได้อย่างสะดวก และรวดเร็ว และหากประสบผลสำเร็จก็จะเริ่มขยายไปยังสินค้าเกษตรอื่นๆ และท่าเรืออื่นๆ ของการท่าเรือแห่งประเทศไทยต่อไป " รมช.ประภัตร กล่าว
ทั้งนี้ ท่าเรือพาณิชย์เชียงแสน อยู่ในความรับผิดชอบของการท่าเรือแห่งประเทศไทย เป็นประตูระหว่างประเทศไทยกับประเทศในลุ่มแม่น้ำโขง ตอนบน ส่งเสริมการขนส่ง การค้า ตามข้อตกลงว่าด้วยความร่วมมือ เพื่อเดินเรือพาณิชย์ในแม่น้ำบ้านช้าง - แม่น้ำโขง โดยมีสินค้าผ่านท่าเรือพาณิชย์เชียงแสนกว่า 6 ล้านตันต่อปี มีบริการที่ทันสมัยตามมาตรฐานสากล สำหรับท่าเรือพาณิชย์เชียงแสน มีท่าเทียบเรือ 4 ท่า ประกอบด้วย 1.ท่าเรือแนวลาดทิศใต้ 2.ท่าเรือแนวดิ่ง 3.ท่าเรือแนวบาดทิศเหนือ 4.ท่าเรือขนถ่ายน้ำมันเชื้อเพลิง สามารถรองรับเรือสินค้ามีขนาดบรรทุกได้ถึง 400 ตัน กินน้ำลึกถึง 2 เมตร มีสถิติเรือเข้า - ออก ปี 2564 กว่า 103,971 ลำ โดยมีสินค้านำเข้าที่โดดเด่น คือ ข้าวโพด บุหรี่ เปลือกไม้ สินค้าส่งออก ที่โดดเด่นคือ ชิ้นส่วนไก่แช่เเข็ง เนื้อกระบือแช่แข็ง น้ำตาลทราย เป็นต้น
วันเสาร์ที่ 7 พฤษภาคม 2565
รมช.สธ. เผย “เบตง” พบผู้ติดเชื้อโควิดรายวันไม่ถึง 10 ราย ให้อสม.เร่งติดตามกลุ่มเสี่ยงมาฉีดวัคซีน เพื่อความปลอดภัย
รัฐมนตรีช่วยว่าการกระทรวงสาธารณสุข ติดตามสถานการณ์และการฉีดวัคซีนโควิด 19 ที่ อ.เบตง จ.ยะลา พบผู้ติดเชื้อรายใหม่ลดลงไม่ถึง 10 รายต่อวัน ฉีดวัคซีนครอบคลุมแล้ว 75.5% ย้ำ อสม.ติดตามผู้ป่วยโรคเรื้อรัง ผู้สูงอายุ ให้มาฉีดวัคซีนทั้งเข็มปกติและเข็มกระตุ้น
รัฐมนตรีช่วยว่าการกระทรวงสาธารณสุข ติดตามสถานการณ์และการฉีดวัคซีนโควิด19 ที่ อ.เบตง จ.ยะลา พบผู้ติดเชื้อรายใหม่ลดลงไม่ถึง 10 รายต่อวัน ฉีดวัคซีนครอบคลุมแล้ว 75.5% ย้ำ อสม.ติดตามผู้ป่วยโรคเรื้อรัง ผู้สูงอายุ ให้มาฉีดวัคซีนทั้งเข็มปกติและเข็มกระตุ้น เพื่อลดป่วยหนักและเสียชีวิต
วันนี้ (7 พฤษภาคม 2565) ที่ โรงพยาบาลเบตง จังหวัดยะลา ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นพ.ธงชัย เลิศวิไลรัตนพงศ์ รองปลัดกระทรวงสาธารณสุข นพ.สุเทพ เพชรมาก หัวหน้าผู้ตรวจราชการกระทรวงสาธารณสุข และคณะผู้บริหาร ลงพื้นที่ติดตามสถานการณ์และการฉีดวัคซีนโควิด 19พร้อมเยี่ยมให้กำลังใจเจ้าหน้าที่และเสริมพลัง อสม. และกล่าวว่า สถานการณ์โควิด19 ของ อ.เบตง จ.ยะลา ที่ผ่านมาพบผู้ติดเชื้อสะสม 7,328 ราย เสียชีวิต 51 ราย ช่วงที่มีการแพร่ระบาดของสายพันธุ์โอมิครอนมาก มีผู้ติดเชื้อสูงสุดประมาณ1,100 ราย แต่ปัจจุบันมีผู้ติดเชื้อต่อวันไม่ถึง 10 ราย และไม่มีผู้ป่วยอาการหนักหรือกลุ่มสีแดง โดยส่วนใหญ่เข้าสู่ระบบรักษาแบบ เจอ แจก จบ ของโรงพยาบาลเบตง ส่วนภาพรวมการฉีดวัคซีน ครอบคลุมแล้ว 75.5% จากประชากรเป้าหมาย 62,473 คน เหลือผู้ที่ยังไม่ได้ฉีด 24.5%
ทั้งนี้ ได้กำชับให้ อสม. ช่วยเร่งรัดชักชวนผู้ที่ยังไม่ได้รับการฉีดวัคซีนให้เข้ารับการฉีดวัคซีน เพื่อทำให้คนใกล้ตัวที่มีความเสี่ยง มีความปลอดภัย โดยเฉพาะผู้ป่วยโรคเรื้อรัง และผู้สูงอายุ ต้องติดตามให้เข้ารับการฉีดวัคซีนเข็มกระตุ้นตามกำหนด จะช่วยลดการป่วยหนักและเสียชีวิตหากติดเชื้อได้ ซึ่งเมื่อผู้ป่วยน้อยลงหรืออาการไม่รุนแรง บุคลากรทางการแพทย์ก็จะสามารถไปดูแลผู้ป่วยโรคอื่น ๆ ได้มากขึ้น ภาคเศรษฐกิจของพื้นที่สามารถเดินต่อไปได้ การเปิดเมือง เปิดประเทศเป็นไปอย่างปลอดภัย
นอกจากนี้ ยังได้เชิญชวน อสม. สมัครเข้าโครงการ ฌกส.อสม. เพื่อเป็นหลักประกันไว้ให้กับลูกหลานในวันที่เสียชีวิต และสมัครเข้าโครงการ “ก้าวท้าใจSeason 4” เป็นต้นแบบของคนมีสุขภาพดีให้กับคนในชุมชน
******************************************7 พฤษภาคม 2565
วันศุกร์ที่ 29 เมษายน 2565
รมต.อนุชา ย้ำองค์กรคุ้มครองผู้บริโภคต้องปรับตัวให้ทันยุคดิจิทัล สะดวก รวดเร็ว เป็นที่พึ่งของประชาชน
รมต.อนุชา ย้ำองค์กรคุ้มครองผู้บริโภคต้องปรับตัวให้ทันยุคดิจิทัล สะดวก รวดเร็ว เป็นที่พึ่งของประชาชน
วันนี้ (29 เมษายน 2565) เวลา 10.00 น. ณ ห้องประชุมวายุภักษ์ 3 โรงแรมเซ็นทรา บาย เซ็นทารา ศูนย์ราชการและคอนเวนชัน เซ็นเตอร์ แจ้งวัฒนะ นายอนุชา นาคาศัย รัฐมนตรีประจำสำนักนายกรัฐมนตรี เป็นประธานใน การจัดงานวันคุ้มครองผู้บริโภคไทย 2565 ซึ่งจัดขึ้นโดยสำนักงานคณะกรรมการคุ้มครองผู้บริโภค (สคบ.) โดยมีนายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายชนะศักดิ์ อัตถาวงศ์ ที่ปรึกษารัฐมนตรีประจำสำนักนายกรัฐมนตรี นายธสรณ์อัฑฒ์ ธนิทธิพันธ์ เลขาธิการคณะกรรมการคุ้มครองผู้บริโภค เข้าร่วม
รัฐมนตรีประจำสำนักนายกรัฐมนตรี กล่าวว่า ตลอดระยะเวลา 43 ปี งานด้านการคุ้มครองผู้บริโภคไทยได้ดำเนินการด้วยดีมาโดยตลอด ขณะที่ สคบ. ซึ่งเป็นหน่วยงานหลักในการคุ้มครองผู้บริโภค ต้องมีการปรับตัวให้ทันต่อโลกยุคใหม่ ที่เข้าสู่การเป็นสังคมดิจิทัล ซึ่งมีการใช้บริการแพลตฟอร์มต่างๆ ในระบบออนไลน์เพิ่มมากขึ้น ซึ่งทาง สคบ. ได้มีการเปิดใช้ OCPB connect โดยมีการนำระบบ AI มาช่วยในการคุ้มครองสิทธิ์ผู้บริโภค อำนวยความสะดวก รวดเร็ว เป็นที่พึ่งของประชาชน และช่วยเหลือได้อย่างทั่วถึงยิ่งขึ้น
รัฐมนตรีประจำสำนักนายกรัฐมนตรี ขอให้ผู้ได้รับรางวัลมีความภาคภูมิใจว่าการได้รับรางวัลในวันนี้เป็นส่วนหนึ่งที่จะช่วยปกป้อง คุ้มครองผู้บริโภค และสร้างความยุติธรรมขึ้นในสังคมไทย อย่างไรก็ตาม การดำเนินงานด้านการคุ้มครองผู้บริโภคเปรียบเสมือนดาบสองคม คมหนึ่งคือการปราบปรามความไม่ยุติธรรมที่เกิดขึ้นในสังคมให้หมดไป อีกคมหนึ่งคือการส่งเสริมและสนับสนุนภาคธุรกิจ เพื่อสร้างเม็ดเงิน สร้างการพัฒนาสู่ประเทศชาติ ดังนั้น ในการดำเนินงานต้องคำนึงและให้ความสำคัญถึงผลกระทบที่อาจเกิดขึ้นต่อทุกฝ่าย เพื่อให้ประเทศเกิดการพัฒนาได้อย่างยั่งยืนในอนาคต
สำหรับงานวันคุ้มครองผู้บริโภคไทย ตรงกับวันที่ 30 เมษายนของทุกปี จัดขึ้นเพื่อเป็นการน้อมรำลึกถึงพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงมีพระบรมราชโองการโปรดเกล้าโปรดกระหม่อมให้ตราพระราชบัญญัติคุ้มครองผู้บริโภคขึ้น โดยทรงลงพระปรมาภิไธย เมื่อวันที่ 30 เมษายน 2522 ซึ่งถือว่าเป็นกฎหมายฉบับแรกของประเทศที่มีจุดมุ่งหมายเพื่อคุ้มครองสิทธิผู้บริโภค โดยในปีนี้มีบุคคลหน่วยงาน และองค์กรที่ได้รับโล่ประกาศเกียรติคุณทำคุณประโยชน์ด้านการคุ้มครองผู้บริโภค ประจำปี 2564 จำนวน 20 ราย และบุคคลหน่วยงาน และองค์กรที่ได้รับโล่ประกาศเกียรติคุณทำคุณประโยชน์ด้านการคุ้มครองผู้บริโภค ประจำปี 2565 จำนวน 11 ราย
..................
วันอังคารที่ 21 กันยายน 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน)
️สู่เป้าหมาย 33,000 คน ภายใน กันยายน 2564
️อัปเดต “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
- ฉีดวันที่ 20 ก.ย.64 จำนวน 900 คน
- ฉีดไปแล้ว 29,000 คน
- ต้องฉีดอีก 4,000 คน
#โครงการกระจายวัคซีนทางเลือก
#สำนักงานปลัดกระทรวงกลาโหม
วันศุกร์ที่ 16 กรกฎาคม 2564
อย่าเชื่อ! อย่าแชร์! "รัฐบาลเอาน้ำเปล่าฉีดแทนวัคซีนโควิด"
....
จากกรณีที่มีการแชร์ต่อ ๆ กันในโลกออนไลน์เกี่ยวกับการฉีดวัคซีนวัคซีนโควิด-19 ในทำนองว่า รัฐบาลนำน้ำเปล่ามาฉีดแทนวัคซีนโควิด-19 ให้กับประชาชน
.
กระทรวงสาธารณสุข ชี้แจงว่า ข้อมูลดังกล่าว "ไม่เป็นความจริง" และไม่มีการนำน้ำเปล่ามาฉีดให้กับประชาชนตามที่กล่าวอ้าง เพราะการฉีดวัคซีนโควิด-19 ให้กับประชาชนนั้น มีข้อมูลและผลการฉีด ชื่อสถานพยาบาลที่ฉีด เลขล็อตวัคซีนที่ฉีดในระบบหมอพร้อม แจ้งกับประชาชนหลังฉีดทุกครั้ง ทุกราย รวมถึงมีรายงานประกาศในศูนย์ข้อมูลของศบค. ที่สามารถตรวจสอบได้
.
ขอให้ประชาชนอย่าหลงเชื่อข้อมูลดังกล่าว และไม่ส่งต่อหรือแชร์ข้อมูล เพราะพิสูจน์แล้วว่าไม่ได้ช่วยให้สถานการณ์ดีขึ้น แต่กลับสร้างความตระหนกให้กับสังคม
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 8 พฤศจิกายน 2564
นายกฯ แจงแผนฟื้นฟูบริษัท การบินไทยฯ อยู่ในเกณฑ์ที่เริ่มดีขึ้น ยืนยันการบินไทยยังเป็นสายการบินแห่งชาติของไทยตลอดไป
นายกฯ แจงแผนฟื้นฟูบริษัท การบินไทยฯ อยู่ในเกณฑ์ที่เริ่มดีขึ้น ยืนยันการบินไทยยังเป็นสายการบินแห่งชาติของไทยตลอดไป
นายธนกร วังบุญคงชนะ โฆษกประจำสำนักนายกรัฐมนตรี เปิดเผยหลังการรับฟังการแถลงผลงานคณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยภารกิจในช่วงเช้าที่ผ่านมา ได้หารือร่วมกันระหว่างรัฐมนตรีและหน่วยงานที่เกี่ยวข้องเกี่ยวกับเรื่องการพำนักระยะยาว หรือ Long term Resident ในประเทศไทย ของผู้ที่จะต้องการเดินทางเข้ามาประเทศไทยหรือลงทุนในประเทศหลังรัฐบาลเปิดประเทศรับนักท่องเที่ยว ตั้งแต่วันที่ 1 พฤศจิกายน 2564 ซึ่งต้องมีการพิจารณาอย่างรอบด้านรวมถึงการที่จะมีเม็ดเงินที่จะเข้ามาในประเทศด้วยนอกจากนี้ ยังได้รับฟังความก้าวหน้าเกี่ยวกับการบริหารแผนฟื้นฟูบริษัท การบินไทย จำกัด (มหาชน) ซึ่งทุกอย่างอยู่ในเกณฑ์ที่เริ่มดีขึ้น เนื่องจากมีการปรับลดค่าใช้จ่ายรายเดือนลงควบคู่กับการปรับลดคนให้สอดคล้องกับหน้าที่และความจำเป็น ส่งผลให้ขณะนี้มีเงินหมุนเวียนพอสมควร โดยนายกรัฐมนตรียังยืนยันการบินไทยยังเป็นสายการบินแห่งชาติของไทยตลอดไป
วันอังคารที่ 29 มีนาคม 2565
รัฐบาลเคาะมาตรการลดเงินสมทบผู้ประกันตน 3 เดือน (พ.ค. - ก.ค. 65) ช่วยนายจ้าง - ลูกจ้างกว่า 24.2 ล้านคน ฝ่าวิกฤตเศรษฐกิจ
.....
จากสถานการณ์โควิด-19 และความขัดแย้งในยูเครน - รัสเซีย ที่กระทบต่อราคาพลังงานทั่วโลก รัฐบาลจึงเร่งประเมินสถานการณ์และออกมาตรการต่าง ๆ เพื่อช่วยเหลือประชาชนอย่างครอบคลุม รวมถึงกลุ่มนายจ้างและผู้ประกันตนทุกมาตรากว่า 24.2 ล้านคน ด้วยการลดการส่งเงินสมทบเป็นเวลา 3 เดือน เริ่ม พ.ค. - ก.ค. 65 ดังนี้
.
1.ผู้ประกันตน ม.33 จำนวน 11.2 ล้านคน จะได้ลดการส่งเงินสมทบจาก 5% เหลือ 1% ของค่าจ้าง (150 บ./เดือน)
2.ผู้ประกันตน ม.39 จำนวน 1.9 ล้านคน จะได้ลดการส่งเงินสมทบจาก 9% เหลือ 1.9% (91 บ./เดือน)
3.ผู้ประกันตน ม.40 จำนวน 10.7 ล้านคน จะได้ลดการส่งเงินสมทบ 40% ทั้ง 3 ทางเลือก คือ ทางเลือกที่ 1 เหลือ 42 บ./ ทางเลือกที่ 2 เหลือ 60 บ./ ทางเลือกที่ 3 เหลือ 180 บ.
.
ส่วนนายจ้างจะได้ลดการส่งเงินสมทบเช่นกัน จาก 5% เหลือ 1% ซึ่งหากนายจ้างจ่ายค่าจ้าง 15,000 บ./ลูกจ้าง 1 คน และหากมีลูกจ้าง 1,000 คน จะช่วยลดต้นทุนการผลิตของนายจ้างได้ถึง 600,000 บ./เดือน
#ไทยคู่ฟ้า #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 7 กันยายน 2564
“อนุทิน” เผย ครม.อนุมัติแต่งตั้งข้าราชการ สธ.บริหารระดับสูง 4 ราย
รองนายกรัฐมนตรีและรัฐมนตรีว่าการกระทรวงสาธารณสุข เผย ครม.เห็นชอบตามที่กระทรวงสาธารณสุขเสนอ แต่งตั้งข้าราชการตำแหน่งบริหารระดับสูง 4 ราย เป็นอธิบดี2 ราย รองปลัด 1 ราย และผู้ตรวจราชการ 1 ราย
วันนี้ (7 กันยายน 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า คณะรัฐมนตรี (ครม.) มีมติเห็นชอบตามที่กระทรวงสาธารณสุขเสนอ แต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง จำนวน 4 ราย ตามที่กระทรวงสาธารณสุขเสนอ ได้แก่ 1.แพทย์หญิงอัมพรเบญจพลพิทักษ์ อธิบดีกรมการแพทย์แผนไทยและการแพทย์ทางเลือก เป็นอธิบดีกรมสุขภาพจิต แทนแพทย์หญิงพรรณพิมล วิปุลากร อธิบดีกรมสุขภาพจิตที่จะเกษียณอายุราชการวันที่ 30 กันยายน 2564 2.นายแพทย์ยงยศ ธรรมวุฒิ รองปลัดกระทรวงสาธารณสุข เป็นอธิบดีกรมการแพทย์แผนไทยและการแพทย์ทางเลือก 3.นายแพทย์ธงชัย เลิศวิไลรัตนพงศ์ ผู้ตรวจราชการกระทรวงสาธารณสุข เป็นรองปลัดกระทรวงสาธารณสุข และนายแพทย์สวัสดิ์ อภิวัจนีวงศ์ สาธารณสุขนิเทศก์ เป็นผู้ตรวจราชการกระทรวงสาธารณสุข ทั้งนี้ จะมีผลตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป
****************************** 7 กันยายน 2564
วันจันทร์ที่ 22 สิงหาคม 2565
ที่ปรึกษา รมว.อุตสาหกรรม ร่วมงานเฉลิมพระเกียรติ “ศิลปหัตถกรรมพื้นที่สูง กัญชงของแม่” ณ อุทยานหลวงราชพฤกษ์ จังหวัดเชียงใหม่
ที่ปรึกษา รมว.อุตสาหกรรม ร่วมงานเฉลิมพระเกียรติ “ศิลปหัตถกรรมพื้นที่สูง กัญชงของแม่” ณ อุทยานหลวงราชพฤกษ์ จังหวัดเชียงใหม่
จังหวัดเชียงใหม่ : วันนี้ (22 สิงหาคม 2565) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วยนายจุลพงษ์ ทวีศรี รองปลัดกระทรวงอุตสาหกรรม ดร.เปรมวิทย์ จรีเวฬุโรจน์ คณะกรรมการขับเคลื่อนการส่งเสริมและพัฒนาอุตสาหกรรมพืชกัญชงสู่เชิงพาณิชย์ ร่วมพิธีเปิดงานเฉลิมพระเกียรติ “ศิลปหัตถกรรมพื้นที่สูง กัญชงของแม่” ซึ่งจัดขึ้นระหว่างวันที่ 22 - 31 สิงหาคม 2565 ณ อุทยานหลวงราชพฤกษ์ จังหวัดเชียงใหม่ เพื่อเป็นการเฉลิมพระเกียรติพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ซึ่งทรงเป็นผู้ริเริ่มงานด้านหัตถกรรมและกัญชงบนพื้นที่สูง โดยมีพระราชดำริให้ส่งเสริมเป็นอาชีพเสริมแก่ครัวเรือนและอนุรักษ์ศิลปะวัฒนธรรมของชนเผ่าต่างๆ ตลอดจนพัฒนาและยกระดับพืชกัญชงให้เป็นพืชเศรษฐกิจใหม่บนพื้นที่สูงและต่อยอดสู่การผสมผสานร่วมกับงานหัตถกรรมชนเผ่า โดยมีนายจรัลธาดา กรรณสูต องคมนตรีและประธานกรรมการมูลนิธิโครงการหลวง เป็นประธานเปิดงาน
พร้อมกันนี้ นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม ได้นำเรียนและนำเสนอข้อมูลโครงการนำร่องศูนย์แปรรูปพืชกัญชงให้เป็นผลิตภัณฑ์อุตสาหกรรมขั้นกลางสำหรับเกษตรกรและอุตสาหกรรมรายย่อย และผลการดำเนินงานของกระทรวงอุตสาหกรรมในปี 2564 ที่ผ่านมา และหารือความร่วมมือระหว่างหน่วยงานเพื่อร่วมดำเนินโครงการภายใต้กิจกรรมต่างๆ ต่อ นายจรัลธาดา กรรณสูต องคมนตรีและประธานกรรมการมูลนิธิโครงการหลวง พลเอก กัมปนาท รุดดิษฐ์ องคมนตรี และประธานกรรมการบริหารมูลนิธิโครงการหลวง นายอำพน กิตติอำพน องคมนตรี และที่ปรึกษาพิเศษสถาบันวิจัยและพัฒนาพื้นที่สูง ซึ่งจะเป็นประโยชน์ต่อการส่งเสริมพัฒนาอุตสาหกรรมกัญชงต่อไปในอนาคต
นอกจากนี้ภายในงานมีการปาฐกถาพิเศษ เรื่อง “กัญชง จากพระราชเสาวนีย์ สู่พืชเศรษฐกิจ” โดย นายอำพน กิตติอำพน องคมนตรี และที่ปรึกษาพิเศษสถาบันวิจัยและพัฒนาพื้นที่สูง การเสวนา เรื่อง Next step “ทิศทาง มูลค่า โอกาสและการผลิตกัญชงเชิงการค้า” โดย ดร.ชาญชัย สิริเกษมเลิศ ผู้อำนวยการสถาบันพัฒนาอุตสาหกรรมสิ่งทอ นางอนงค์ ไพจิตรประภาภรณ์ ผู้อำนวยการสถาบันอาหาร ดร.ภก.ชาญณรงค์ เตชะอังกุร ประธานกลุ่มอุตสาหกรรมเทคโนโลยีชีวิภาพ นายพรชัย ปัทมินทร นายกสมาคมการค้าอุตสาหกรรมกัญชงไทย และการเผยแพร่ผลงานการออกแบบผลิตภัณฑ์และเยาวชนสืบสานภูมิปัญญาชนเผ่า นิทรรศการ “ความก้าวหน้าของหัตถกรรมพื้นที่สูง และ 15 ปี กัญชงของแม่ การมอบรางวัลการประกวดออกแบบผลิตภัณฑ์ชนเผ่าและกัญชง การประกวดกิจกรรม “เยาวชนสืบสานภูมิปัญญาลายผ้าชนเผ่า และการเดินแฟชั่นโชว์”
วันพุธที่ 3 พฤศจิกายน 2564
กรมทางหลวงชนบท พัฒนาเส้นทางรองรับการขยายตัวทางเศรษฐกิจการค้า เชื่อมการขนส่งจากภาคตะวันออกเฉียงเหนือสู่ภาคตะวันออก
กรมทางหลวงชนบท (ทช.) กระทรวงคมนาคม ก่อสร้างถนนทางหลวงชนบทสาย นย.3007 แยกทางหลวงแผ่นดินหมายเลข 305 - บ้านคลอง 33 อำเภอองครักษ์ จังหวัดนครนายก เชื่อมโยงเส้นทางการขนส่งสินค้าและพัสดุภัณฑ์จากภาคตะวันออกเฉียงเหนือไปสู่ภาคตะวันออก
กรมทางหลวงชนบท (ทช.) กระทรวงคมนาคม ก่อสร้างถนนทางหลวงชนบทสาย นย.3007 แยกทางหลวงแผ่นดินหมายเลข 305 - บ้านคลอง 33 อำเภอองครักษ์ จังหวัดนครนายก เชื่อมโยงเส้นทางการขนส่งสินค้าและพัสดุภัณฑ์จากภาคตะวันออกเฉียงเหนือไปสู่ภาคตะวันออก รองรับการขยายตัวทางเศรษฐกิจการค้า ยกระดับคุณภาพชีวิตของประชาชนในพื้นที่จังหวัดนครนายก ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมท่าอากาศยาน รักษาราชการแทนอธิบดีกรมทางหลวงชนบท เปิดเผยว่า ทช. มีแผนในการพัฒนาระบบโลจิสติกส์บนเส้นทางในโครงข่ายทางหลวงชนบททั่วทุกภูมิภาค เพื่อสนับสนุนการพัฒนาระบบบริหารจัดการขนส่งสินค้าให้มีความสะดวกรวดเร็ว ลดต้นทุนด้านเวลา รองรับการขยายตัวทางเศรษฐกิจในอนาคต ดังนั้น ทช. จึงดำเนินโครงการก่อสร้างถนนทางหลวงชนบทสาย นย.3007 จังหวัดนครนายก เพื่อเชื่อมโยงเส้นทางการขนส่งจากแหล่งผลิตสินค้าภาคตะวันออกเฉียงเหนือไปสู่ตลาด และผู้บริโภค ซึ่งตลอดเส้นทางที่โครงการตัดผ่านจะช่วยเพิ่มโอกาสทางเศรษฐกิจการค้าและการท่องเที่ยว สร้างงานสร้างรายได้ให้กับประชาชนในพื้นที่จังหวัดนครนายกและจังหวัดใกล้เคียง อีกทั้งเป็นการสร้างทางเลือกเพิ่มเติมในการเดินทาง แก้ไขปัญหาการจราจรที่มีแนวโน้มเพิ่มสูงขึ้น โดยการก่อสร้างเส้นทางดังกล่าวมีจุดเริ่มต้นโครงการบริเวณ กม. ที่ 0+000 แยกถนนทางหลวงแผ่นดินหมายเลข 305 (รังสิต - นครนายก บริเวณ กม. ที่ 47+300) และสิ้นสุดโครงการบริเวณ กม. ที่ 18+368 ซึ่งบรรจบกับถนนทางหลวงชนบทสาย นย.2005 แยกทางหลวงแผ่นดินหมายเลข 33 (สระบุรี - นครนายก) รวมระยะทางตลอดโครงการ 18.368 กิโลเมตร และสามารถเชื่อมต่อไปยังถนนทางหลวงชนบทสาย นย.3001 (องครักษ์ - บางน้ำเปรี้ยว) ซึ่งเป็นเส้นทางสนับสนุนการขนส่งสินค้าเข้าสู่กรุงเทพมหานครและปริมณฑล จังหวัดฉะเชิงเทรา ท่าอากาศยานสุวรรณภูมิ และท่าเรือแหลมฉบัง
สำหรับการก่อสร้างถนนทางหลวงชนบทสาย นย.3007 แยกทางหลวงแผ่นดินหมายเลข 305 - บ้านคลอง 33 อำเภอองครักษ์ จังหวัดนครนายก เป็นการก่อสร้างผิวจราจรแบบแอสฟัลท์ติกคอนกรีตโดยขยายช่องจราจรเพิ่มจากถนนเดิม 2 ช่องจราจร เป็น 4 ช่องจราจร ผิวจราจรกว้างช่องละ 3.50 เมตร ไหล่ทางกว้างข้างละ 2.50 เมตร และก่อสร้างสะพานคอนกรีตเสริมเหล็กข้ามทางรถไฟและคลองชลประทาน รวมทั้งหมด 9 แห่ง พร้อมติดตั้งไฟฟ้าแสงสว่าง สัญญาณไฟจราจร ป้ายเตือน และอุปกรณ์อำนวยความปลอดภัยตลอดเส้นทาง โดยใช้งบประมาณ 716.350 ล้านบาท ซึ่งปัจจุบันอยู่ในระหว่างดำเนินงานก่อสร้างผิวทางจราจรและงานก่อสร้างสะพาน มีความคืบหน้าไปแล้วกว่าร้อยละ 21 และคาดว่าจะดำเนินการก่อสร้างแล้วเสร็จสมบูรณ์ในช่วงกลางปี 2566
วันพฤหัสบดีที่ 3 กุมภาพันธ์ 2565
รพ.พระนั่งเกล้า จ.นนทบุรี เปิดหน่วยบริการเฉพาะทาง เพิ่มการเข้าถึงการรักษาขั้นสูงให้ประชาชน
ปลัดกระทรวงสาธารณสุข เผย โรงพยาบาลพระนั่งเกล้า จังหวัดนนทบุรี ขยายบริการเฉพาะทางขั้นสูงทั้งการผ่าตัดหัวใจแบบเปิด การส่องกล้องทางเดินหายใจส่วนล่างในห้องระบบความดันลบ และไอซียูศัลยกรรมประสาทและสมอง
ปลัดกระทรวงสาธารณสุข เผย โรงพยาบาลพระนั่งเกล้า จังหวัดนนทบุรี ขยายบริการเฉพาะทางขั้นสูงทั้งการผ่าตัดหัวใจแบบเปิด การส่องกล้องทางเดินหายใจส่วนล่างในห้องระบบความดันลบ และไอซียูศัลยกรรมประสาทและสมอง ช่วยให้ประชาชนในจังหวัดนนทบุรีและใกล้เคียงเข้าถึงบริการมากขึ้น ลดระยะเวลาการรอคอยรักษา ลดความแออัด และการส่งต่อไปรักษายังโรงพยาบาลในกรุงเทพฯ
นพ.เกียรติภูมิ วงศ์รจิต ปลัดกระทรวงสาธารณสุข เปิดเผยว่า โรงพยาบาลพระนั่งเกล้า ซึ่งเป็นโรงพยาบาลศูนย์ ในเขตสุขภาพที่ 4 ให้การดูแลผู้ป่วยครบทุกกลุ่มโรค มีศูนย์การแพทย์เฉพาะทางและศูนย์ความเป็นเลิศ ทั้งด้านอุบัติเหตุฉุกเฉิน กระดูกและข้อ จักษุ หลอดเลือดสมอง ทารกแรกเกิด ปากแหว่งเพดานโหว่ รวมถึงสาขาหัวใจและหลอดเลือด ปัจจุบันให้บริการสวนหัวใจ ขยายหลอดเลือดหัวใจด้วยบอลลูนและโซ่ขดลวด ตรวจหัวใจด้วยคลื่นเสียงความถี่สูง ในปี 2564 รักษาผู้ป่วยโรคหัวใจและหลอดเลือดรวม 8,579 ราย และยังมีผู้ป่วยที่ต้องส่งต่อโรงพยาบาลในกรุงเทพฯ รวมถึงผู้ป่วยที่ต้องรอรับบริการผ่าตัดหัวใจอีกกว่า 100 ราย ใช้ระยะเวลารอคอยการรักษาถึง 3-6 เดือน ซึ่ง 80% ของผู้ป่วยที่ต้องส่งต่อนี้เป็นผู้ป่วยหลอดเลือดหัวใจตีบ จึงได้พัฒนาศักยภาพศูนย์โรคหัวใจ ให้สามารถบริการผ่าตัดหัวใจแบบเปิดได้ โดยได้รับความร่วมมือจากสถาบันโรคทรวงอกส่งบุคลากรที่เชี่ยวชาญร่วมทำการผ่าตัดและวางแผนการดูแลผู้ป่วยหลังผ่าตัดให้มีความปลอดภัย ช่วยให้ผู้ป่วยได้เข้าถึงบริการด้านการแพทย์ขั้นสูง ลดอัตราการเสียชีวิต ลดระยะเวลาการรอคอยรักษา ลดความแออัดและการส่งต่อไปรักษายังโรงพยาบาลในกรุงเทพฯ
นอกจากนี้ ยังเปิดหน่วยบริการรักษาโรคระบบทางเดินหายใจและวัณโรคปอด ให้บริการส่องกล้องทางเดินหายใจส่วนล่าง (Bronchoscope) ในห้องความดันลบ เพื่อการตรวจวินิจฉัยและรักษา ป้องกันการแพร่กระจายเชื้อโรคติดต่อทางระบบหายใจ สร้างความปลอดภัยให้กับบุคลากรทางการแพทย์และผู้รับบริการ และขยายหอผู้ป่วยวิกฤติระบบประสาทและสมอง รองรับจำนวนผู้ป่วยที่เพิ่มมากขึ้นด้วย
************************************* 3 กุมภาพันธ์ 2565
วันจันทร์ที่ 21 มิถุนายน 2564
กรมทางหลวง กระทรวงคมนาคม ขยายทางสาย อ.บ้านแพง - อ.ท่าอุเทน จ.นครพนม
ช่วยแบ่งเบาการจราจรทางหลวงสายหลัก สนับสนุนเขตเศรษฐกิจพิเศษและส่งเสริมการค้าชายแดน คืบหน้ากว่า 70% คาดแล้วเสร็จ พฤษภาคม 2565
กรมทางหลวง (ทล.) กระทรวงคมนาคม โดยสำนักก่อสร้างทางที่ 2 ดำเนินโครงการก่อสร้างขยายทางหลวงหมายเลข 212 สาย อ.บ้านแพง - อ.ท่าอุเทน ตอน ต.พะทาย - อ.ท่าอุเทน ระยะทาง 30.48 กิโลเมตร ในพื้นที่ อ.ท่าอุเทน จังหวัดนครพนม เพื่อรองรับปริมาณการจราจรทางหลวงสายหลัก เพิ่มประสิทธิภาพการคมนาคมขนส่ง และสนับสนุนยุทธศาสตร์การพัฒนาทางหลวงเพื่อพัฒนาเศรษฐกิจในภาคตะวันออกเฉียงเหนือ ทางหลวงหมายเลข 212 (สายหนองคาย - อุบลราชธานี) เป็นส่วนหนึ่งของโครงการพัฒนาทางหลวงตามความต้องการของท้องถิ่น ปัจจุบันมีปริมาณการจราจรที่หนาแน่น
ทางหลวงสายนี้เป็นเส้นทางหลักเชื่อมระหว่าง อ.บ้านแพง - อ.ท่าอุเทน ตอน พ.พะทาย - อ.ท่าอุเทน และเป็นเส้นทางเชื่อมต่อกับทางหลวงหมายเลข 2032 (ท่าดอกแก้ว - ศรีสงคราม) ไปยังจังหวัดสกลนคร เพื่อไปยังจังหวัดอื่น ๆ ในภาคตะวันออกเฉียงเหนือและเดินทางต่อไปยังประเทศสาธารณรัฐประชาธิปไตยประชาชนลาว ทล. จึงดำเนินโครงการก่อสร้างขยายทางหลวงสายดังกล่าวขึ้นมีจุดเริ่มต้นโครงการที่ กม. 255+000 และสิ้นสุดที่ กม. 284+910 โดยก่อสร้างเป็นมาตรฐานทางชั้นพิเศษขนาด 4 ช่องจราจร โดยขยายคันทางจากเดิม 2 ช่องจราจร เป็น 4 ช่องจราจร ผิวทางแบบแอสฟัลต์คอนกรีต กว้างช่องละ 3.5 เมตร ไหล่ทางกว้างข้างละ 2.5 เมตร มีเกาะกลางแบบยก (Raise Median) พร้อมปลูกหญ้าบนเกาะกลาง รวมงานก่อสร้างสะพานคอนกรีต 10 แห่ง จุดกลับรถบนสะพาน 7 แห่ง และจุดกลับรถใต้สะพาน 7 แห่ง ก่อสร้างศาลาทางหลวงในบริเวณสองข้างทางเพื่ออำนวยความสะดวกให้กับประชาชน จำนวน 26 แห่ง พร้อมติดตั้งไฟฟ้าแสงสว่างตลอดเส้นทาง งบประมาณ 1,392 ล้านบาท ปัจจุบันการก่อสร้างมีความคืบหน้าประมาณ 70% คาดว่าจะก่อสร้างจะแล้วเสร็จประมาณเดือน พฤษภาคม 2565
ทั้งนี้เมื่อโครงการก่อสร้างแล้วเสร็จจะช่วยเพิ่มประสิทธิภาพการคมนาคมขนส่ง ลดค่าใช้จ่ายและ
ลดระยะเวลาในการเดินทาง รองรับความเจริญของชุมชน และปริมาณการจราจรที่เพิ่มขึ้นในอนาคต สนับสนุนการพัฒนาระบบโลจิสติกส์ และเชื่อมโยงกับประเทศเพื่อนบ้านในด้านการค้า การลงทุน และการท่องเที่ยวเป็นการเพิ่มศักยภาพการแข่งขันและการพัฒนาที่ยั่งยืนของประเทศ
วันพุธที่ 11 พฤษภาคม 2565
นายกรัฐมนตรีพอใจการดำเนินงานด้านสาธารณสุข ส่งผลให้ประเทศไทยเป็นตัวอย่างที่ดีของความสำเร็จในการสร้างหลักประกันสุขภาพถ้วนหน้า
นายกรัฐมนตรีพอใจการดำเนินงานด้านสาธารณสุข ส่งผลให้ประเทศไทยเป็นตัวอย่างที่ดีของความสำเร็จในการสร้างหลักประกันสุขภาพถ้วนหน้า
วันที่ 11 พฤษภาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมพอใจความร่วมมือการขับเคลื่อนการดำเนินงานด้านสาธารณสุข ส่งผลให้ประเทศไทยเป็นตัวอย่างที่ดีของความสำเร็จในการสร้างหลักประกันสุขภาพถ้วนหน้า พร้อมชื่นชมบุคลากรทางการแพทย์ รวมถึงผู้เกี่ยวข้องที่ได้ทุ่มเททำงานด้วยความเสียสละมาอย่างต่อเนื่อง ทำให้ผู้ป่วยเข้าถึงบริการสุขภาพที่จำเป็นอย่างทั่วถึงประชาชนพึงพอใจต่อคุณภาพ มาตรฐานบริการสาธารณสุข และการดำเนินงานหลักประกันสุขภาพแห่งชาติ ส่งผลต่อการจัดอันดับของประเทศไทยในเวทีโลก ด้านสาธารณสุข ประจำปี 2564 ประเทศไทยติดอันดับ 1 ประเทศที่ฟื้นตัวและรับมือกับการระบาดของโรคโควิด-19 ได้ดีที่สุด จากการจัดอันดับดัชนี Global COVID-19 Index (GCI) ซึ่งในมิติด้านการฟื้นตัว (Global Recovery Index) และด้านความรุนแรงของการระบาด (Global Severity Index) ไทยได้รับการประเมินให้ได้คะแนนดีที่สุดจาก 184 ประเทศทั่วโลก
ผลการดำเนินงานสร้างระบบหลักประกันสุขภาพแห่งชาติ ประจำปีงบประมาณ 2564 ผู้มีสิทธิหลักประกันสุขภาพแห่งชาติได้ลงทะเบียนเลือกหน่วยบริการประจำ จำนวน 47.56 ล้านคน (จากผู้มีสิทธิทั้งหมด 47.74 ล้านคน) ครอบคลุมสิทธิหลักประกันสุขภาพแห่งชาติ ร้อยละ 99.61 สำหรับหน่วยบริการที่ขึ้นทะเบียนให้บริการผู้มีสิทธิในระบบหลักประกันสุขภาพแห่งชาติ มีจำนวน 14,549 แห่ง ส่วนการให้บริการตามสิทธิประโยชน์ ประกอบด้วย 1) บริการพื้นฐานในงบเหมาจ่ายรายหัว เช่น บริการสุขภาพทั่วไป มีผู้ป่วยนอกและผู้ป่วยในใช้บริการต่ำกว่าเป้าหมาย และ 2) บริการเฉพาะกลุ่มนอกงบเหมาจ่ายรายหัว เช่น จำนวนผู้ติดเชื้อเอชไอวีผู้ป่วยเอดส์ มีการเข้ารับยาต้านไวรัสสูงกว่าเป้าหมาย จำนวนผู้ป่วยไตวายเรื้อรังเข้ารับบริการล้างไต ฟอกไต ปลูกถ่ายไต สูงกว่าเป้าหมาย และผู้ป่วยจิตเวชเรื้อรังได้รับการดูแลในชุมชนตามแผนการดูแลรายบุคคลต่ำกว่าเป้าหมาย สาเหตุที่ผลงานบริการที่ต่ำกว่าเป้าหมาย เนื่องจากสถานการณ์โควิด-19 ที่ต้องปฏิบัติตามนโยบายการเว้นระยะห่างทางสังคม และการปรับเปลี่ยนรูปแบบสาธารณสุขระดับปฐมภูมิวิถีใหม่ที่เน้นการจัดบริการนอกหน่วยบริการเพื่อลดความแออัด
นางสาวรัชดาฯ กล่าวว่า ความสำเร็จดังกล่าวข้างต้นยืนยันถึงความมุ่งมั่นของรัฐบาล ที่ดูแลสุขภาพของประชาชนอย่างดีที่สุด รวมทั้งยกระดับมาตรฐานและความมั่นคงด้านสาธารณสุขให้กับประเทศไทย จนได้รับการชื่นชมจากทั่วโลก รวมถึงองค์การอนามัยโลก (WHO) นำไปสู่การเป็นศูนย์กลางทางการแพทย์และดูแลรักษาสุขภาพ (Medical & Healthcare Hub) แห่งหนึ่งของโลก ซึ่งความมั่นคงทางสุขภาพของประชาชนเป็นเป้าหมายอันดับแรกของรัฐบาลที่มุ่งเน้นการป้องกันและส่งเสริมการรักษาสุขอนามัยในทุกช่วงวัย พร้อม ๆ กับเตรียมสวัสดิการเพื่อการรักษาโรคภัยไข้เจ็บได้อย่างสะดวกและทั่วถึงครอบคลุมประชาชนคนไทยทุกคน นายกรัฐมนตรีเน้นย้ำ ระบบสาธารณสุขของไทยจะไม่หยุดอยู่กับที่ จะต้องพัฒนาให้ดีขึ้นอย่างต่อเนื่อง ตามนโยบายยุทธศาสตร์ชาติที่ได้วางไว้โดยมีหลักยึดที่สำคัญ คือ เราจะเดินหน้าไปพร้อมกัน และไม่ทิ้งใครไว้ข้างหลัง การรักษาพยาบาลและบริการสาธารณสุขต้องเป็นไปอย่างทั่วถึง เป็นธรรม และลดความเหลื่อมล้ำในระบบสุขภาพของประเทศ
-------------------
วันจันทร์ที่ 22 พฤศจิกายน 2564
สธ. แนะ ปชช. หากฉีดวัคซีนโควิด-19 แล้ว แต่ข้อมูลในระบบ "ไม่ขึ้น - ไม่ถูกต้อง" ให้รีบแจ้งหน่วยบริการที่ฉีดวัคซีน
....
กระทรวงสาธารณสุข ชี้แจงกรณีประชาชนฉีดวัคซีนโควิด-19 แล้ว แต่ไม่พบข้อมูลในระบบหมอพร้อม ทำให้ไม่มีข้อมูลการนัดหมายฉีดวัคซีนเข็มต่อไป ไม่มีข้อมูลใน Digital Health Pass ทำให้ไม่สามารถออกใบรับรองการฉีดวัคซีน หรือเข้าสถานที่ต่าง ๆ ได้นั้น
.
ขณะนี้ ได้ประสานไปยังหน่วยบริการและผู้รับผิดชอบโครงการฉีดวัคซีนให้เร่งบันทึกผลการฉีดให้เป็นปัจจุบัน
.
สำหรับประชาชน เมื่อฉีดวัคซีนแล้วขอให้ตรวจสอบข้อมูลการฉีดวัคซีนใน Application หรือ LINE OA “หมอพร้อม” เช่น ชื่อ นามสกุล เลขประจำตัวประชาชน วันที่ฉีดวัคซีน ชนิดวัคซีน จำนวนเข็ม ว่าถูกต้องหรือไม่
.
หากพบว่าไม่ถูกต้อง หรือไม่มีข้อมูลแสดงในระบบขอให้ติดต่อหน่วยบริการ หรือโครงการที่ลงทะเบียนเข้ารับการฉีดวัคซีน
.
ทั้งนี้ ได้สั่งการให้ทุกจังหวัดเปิดศูนย์รับเรื่อง (call center) เพื่อลงข้อมูลสำหรับผู้ที่ไม่มีข้อมูลในระบบ MOPH IC หรือแก้ไขข้อมูลที่ไม่ถูกต้อง ส่วนพื้นที่กรุงเทพฯ สามารถติดต่อได้ที่สถานีกลางบางซื่อ/หน่วยบริการที่กรุงเทพฯ กำหนดขึ้น
#ไทยคู่ฟ้า#ร่วมต้านโควิด19
-------------------
วันจันทร์ที่ 27 มิถุนายน 2565
ศิลปศาสตร์ในยุคดิสรัปชั่น รมว.อว. แนะสร้างความแตกต่าง ใช้ปัญญาขับเคลื่อน สร้างความโดดเด่นสู่สากล
ศิลปศาสตร์ในยุคดิสรัปชั่น รมว.อว. แนะสร้างความแตกต่าง ใช้ปัญญาขับเคลื่อน สร้างความโดดเด่นสู่สากล
17 มิถุนายน 2565 ณ โรงแรม เอส.ดี. อเวนิว ปิ่นเกล้า กรุงเทพฯ/ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นองค์ปาฐก ปาฐากถาพิเศษในเรื่อง "การยกระดับมนุษยศาสตร์และสังคมศาสตร์ในประเทศไทย" ภายในพิธีเปิดการประชุมวิชาการระดับชาติ สาขามนุษยศาสตร์และสังคมศาสตร์ ครั้งที่ 6 ประจำปี 2565 เรื่อง ศิลปศาสตร์ในยุคดิสรัปชั่น : การศึกษาและนวัตกรรมทางมนุษยศาสตร์และสังคมศาสตร์ในศตวรรษที่ 21 โดยมีศาสตราจารย์ นายแพทย์บรรจง มไหสวริยะ อธิการบดี มหาวิทยาลัยมหิดล ผู้ช่วยศาสตราจารย์ ดร.อภิวิชญ์ เลี้ยงอิสสระ คณบดีคณะศิลปศาสตร์ คณาจารย์ และผู้ที่สนใจเข้าร่วมงานดังกล่าว ซึ่งจัดโดย คณะศิลปศาสตร์ มหาวิทยาลัยมหิดล
ศ. (พิเศษ) ดร.เอนก กล่าวว่า เมื่อคิดย้อนหลัง บางท่านอาจจะยังไม่ทราบว่า ศาสตร์และศิลป์ ทางวิทยาศาสตร์ สังคมศาสตร์ มนุษยศาสตร์ รวมกันแล้วเรียกว่า Loneral Art ถ้าเราศึกษาอย่างถ่องแท้เกี่ยวกับวิทยาศาสตร์และสังคมศาสตร์ ล้วนแล้วแต่ถูกนำเอามาเป็นกระบวนทัศน์ในการทำงาน จากสังคมศาสตร์ตรงตัว คือ วิทยาศาสตร์แห่งสังคม เพราะฉะนั้น วิธีการศึกษาทางวิทยาศาสตร์และสังคมศาสตร์ทั้งเชิงทฤษฎีและปฏิบัติล้วนแล้วแต่เหมือนกันแต่ก็มีส่วนที่แตกต่างกัน มนุษยศาสตร์และสังคมศาสตร์ อาจกล่าวในแง่มุมหนึ่งว่า เป็นศาสตร์ที่มีความไม่เหมือนกันในตัวเอง ไม่ได้อ้างอิงถึงเหตุและผล ดังนั้น การทำงานในปัจจุบัน จะนำศิลปศาสตร์เข้าไปใช้เพื่อความงดงามของภาษา และแสดงอัตลักษณ์ในการทำงาน เพื่อความทันสมัย ความแตกต่างและเข้ากับยุคดิสรัปชั่น ไม่ยึดติดกับแนวคิดใดแนวคิดหนึ่ง
ศิลปศาสตร์ที่ดีสามารถนำไปประยุกต์ใช้ในการพูด การเขียน การบรรยายหรือการทำงานในชีวิตประจำวัน งานทางสังคมศาสตร์ มนุษยศาสตร์ ต้องเน้นอ่านง่าย เข้าใจง่าย เร้าใจและเข้าถึงประชาชน มหิดลไม่ได้ดีแต่ด้านวิทยาศาสตร์และวิทยาศาสตร์การแพทย์ แต่ด้านศิลปศาสตร์ มนุษยศาสตร์ และสังคมศาสตร์ก็เด่นเช่นกัน ซึ่งอยู่ในอันดับที่ 47 ของโลกในด้านของดนตรีและศิลปะการแสดง เนื่องจากเรานำเอาศาสตร์ที่ทันสมัยเข้าไปผสมผสานกับงานที่เราทำในศิลปะการแสดง (Performing Arts) ทำให้ติดอันดับในครั้งนี้ ซึ่งเป็นการติดท็อป 50 เป็นครั้งแรก จากการจัดอันดับมหาวิทยาลัยโลกโดย “QS World University Rankings by Subject 2022” ถือเป็นความสำเร็จ และเป็นความภูมิใจของคนไทยทุกคน สะท้อนถึงศักยภาพและคุณภาพของสถาบันการศึกษาทางดนตรีของไทยที่ผสมผสานสังคมศาสตร์ มนุษยศาสตร์ และศิลปะศาสตร์สมัยใหม่ เป็นการยกระดับคุณภาพของสาขาวิชาในประเทศไทยอีกมิตินึง เป็นการสร้างโอกาส สร้างความเข้มแข็งให้ประเทศชาติก้าวหน้าต่อ เราใช้ปัญญาในการขับเคลื่อนศาสตร์ต่างๆ เราต้องมองโลกในแง่บวก เราต้องมีเป้าหมาย มียุทธศาสตร์ คือ จะต้องไม่พร้อมก็สามารถชนะได้ ยกตัวอย่าง ดนตรีเราต้องไม่คิดว่าต้องทำให้พร้อมแบบชาติอื่นๆ แต่ให้เน้นโฟกัสไปที่เราจะใส่เอกลักษณ์ที่แตกต่างมาเป็นจุดขาย เราก็จะสามารถชนะได้
วันศุกร์ที่ 3 ธันวาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 26 พฤศจิกายน – 2 ธันวาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 26 พฤศจิกายน – 2 ธันวาคม 2564 พบการกระทำผิด จำนวน 331 คดี คิดเป็นเงินค่าปรับ 7.62 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใสและ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพ ของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 26 พฤศจิกายน – 2 ธันวาคม 2564) พบว่ามีการกระทำผิด จำนวน 331 คดี คิดเป็นเงินค่าปรับ 7.62 ล้านบาท โดยแยกเป็น สุรา จำนวน 167 คดี ค่าปรับ 1.67 ล้านบาท ยาสูบ จำนวน 121 คดี ค่าปรับ 4.68 ล้านบาท ไพ่ จำนวน 3 คดี ค่าปรับ 0.01 ล้านบาท น้ำมันและผลิตภัณฑ์น้ำมัน จำนวน 18 คดี ค่าปรับ 0.11ล้านบาท น้ำหอม จำนวน 1 คดี ค่าปรับ 0.01 ล้านบาท รถจักรยานยนต์ จำนวน 13 คดี ค่าปรับ 0.37 ล้านบาท และสินค้าอื่น ๆ จำนวน 8 คดี ค่าปรับ 0.77 ล้านบาท โดยมีของกลางแยกเป็นน้ำสุรา จำนวน 846.645 ลิตร ยาสูบ จำนวน 60,365 ซอง ไพ่ จำนวน 44 สำรับ น้ำมันและผลิตภัณฑ์น้ำมัน จำนวน 1,310.000 ลิตร น้ำหอม จำนวน 12 ขวด รถจักรยานยนต์ จำนวน 15 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม – 2 ธันวาคม 2564 พบว่ามีการกระทำผิด จำนวน 4,618 คดี คิดเป็นเงินค่าปรับ 104.88 ล้านบาท โดยแยกเป็น สุรา จำนวน 2,303 คดี ค่าปรับ 20.31 ล้านบาท ยาสูบ จำนวน 1,722 คดี ค่าปรับ 54.31 ล้านบาท ไพ่ จำนวน 65 คดี ค่าปรับ 0.61 ล้านบาท น้ำมันและผลิตภัณฑ์น้ำมัน จำนวน 123 คดี ค่าปรับ 14.01 ล้านบาท น้ำหอม จำนวน 23 คดี ค่าปรับ 1.01 ล้านบาท รถจักรยานยนต์ จำนวน 279 คดี ค่าปรับ จำนวน 6.21 ล้านบาท และสินค้าอื่น ๆ จำนวน 103 คดี ค่าปรับ 8.42 ล้านบาท โดยมีของกลางแยกเป็นน้ำสุรา จำนวน 28,131.325 ลิตร ยาสูบ จำนวน 1,255,678 ซอง ไพ่ จำนวน 2,632 สำรับ น้ำมันและผลิตภัณฑ์น้ำมัน จำนวน 386,958.000 ลิตร น้ำหอม จำนวน 25,645 ขวด รถจักรยานยนต์ จำนวน 337 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/729-2565-26-2-2564-59